
RAPORT DE SPECIALITATE
  privind  modificarea și completarea Anexei la Hotărârea Consiliului Local nr.454/2017 privind aprobarea Regulamentului Serviciului de Salubrizare a Municipiului Timişoara

Având în vedere inițiativa doamnei consilier local Rodica Militaru cu nr.CS2021-243/23.06.2021,  Referatul de aprobare a proiectului de hotărâre al Primarului Municipiului Timișoara și Proiectul de hotărâre privind  modificarea și completarea Anexei la Hotărârea Consiliului Local nr.454/2017 privind aprobarea Regulamentului Serviciului de Salubrizare a Municipiului Timişoara.
Facem următoarele precizări:

În conformitate cu prevederile art.129 alin.(1) și alin.(2), lit.d din Ordonanța de Urgență  nr. 57 din 3 iulie 2019 privind Codul administrativ, Consiliul local are inițiativă și hotărăște, în condițiile legii, în toate problemele de interes local, cu excepția celor care sunt date prin lege în competența altor autorități ale administrației publice locale sau centrale și exercită atribuții privind gestionarea serviciilor de interes local.

 
Potrivit art.25 din  Hotărârea Consilului Local  nr.208/15.06.2021 privind aprobarea Regulamentului de organizare și funcționare a Consiliului Local al Municipiului Timișoara, proiectele de hotarari pot fi initiate de primar, de consilierii locali, sau de cetateni. Elaborarea proiectelor se face de cei care le propun, cu sprijinul secretarului general al Municipiului Timisoara si al compartimentelor de resort din cadrul aparatului de specialitate al primarului.

În conformitate cu art. 6 alin. (1), lit. h) din Legea nr. 101/25.04.2006 a Serviciului de salubrizare a localităților, republicată, autoritățile deliberative ale unităților administrativ-teritoriale au competenţe exclusive în ceea ce priveşte înfiinţarea, organizarea, gestionarea, coordonarea şi atribuirea serviciului de salubrizare a localităţilor, având atribuţii în domeniul elaborării şi aprobării caietelor de sarcini şi a regulamentelor serviciului, pe baza caietului de sarcini-cadru şi a regulamentului-cadru al serviciului de salubrizare, elaborate de A.N.R.S.C.
De asemenea, potrivit art.14, alin.(4) și art.15, alin.(5) din Hotărârea Consiliului Local nr.29/2019 privind aprobarea variantei finale a Caietului de sarcini, a Acordului Cadru  de servicii având ca obiect delegarea gestiunii serviciului public de salubrizare stradalã  în municipiul Timișoara și a Contractului subsecvent  aferent Acordului Cadru, precum și atribuirea și încheierea acestora cu  ofertantul câștigator SC BRANTNER SERVICII ECOLOGICE SRL, presiunea apei trebuie să asigure spălatul pe o lățime  de 2,5m de la rigola spre axul median al străzii,, iar lățimea fâșiei stropite cuprinsă de jetul de apa este de 5 m.
Având în vedere cele menționate mai sus, propunem completarea art.42, prin introducerea alineatului (1)* , art.43 prin introducerea alineatului (2)*, art.98 prin introducerea alineatului (2)*, precum și modificarea art.98, alineatul (4), după cum urmează:
1. La art. 42 se completează prin introducerea alineatului (1)* și va avea următorul cuprins:
 (1)* Lăţimea fâșiei stropite cuprinsă de jetul de apă este de 5 m . (  Lăţimea e stabilită de Caietul de sarcini pentru delegarea gestiunii serviciului public de salubrizare stradală în Municipiul Timișoara, protrivit art 15, alin.(5) din Anexa nr.1 la HCL nr.29/2019).

2. La art.43 se completează prin introducerea alineatului (2)* și va avea următorul cuprins:
 (2)* Presiunea apei trebuie să asigure spălatul pe o lăţime de 2,5m de la rigolă spre axul median al străzii ( Laţimea e stabilită de Caietul de sarcini pentru delegarea gestiunii serviciului public de salubrizare stradală în Municipiul Timișoara, potrivit art.14, alin.(4) din Anexa nr.1 la HCL nr.29/2019).

3. La art.98 se completează prin introducerea alineatului (2)* și va avea următorul cuprins:
 (2)* Constituie contravenţie şi se sancţionează cu amendă de 2.000-2.500 lei pentru persoanele juridice, nerespectarea prevederilor art.40 alin.(5) si (6), art.42 alin.(1)*, art.43 alin.(2) *.

4. La art.98, alineatul (4) se modifică și va avea următorul cuprins:
 Contravenientul poate achita, pe loc sau în termen de 15 zile de la data încheierii procesului –verbal ori, după caz, de la data comunicării acestuia, jumătate din minimul amenzii pentru contravenţia săvârşită şi prevăzută în prezentul Regulament, agentul constatator făcând menţiune despre această posibilitate în procesul-verbal. 
În Regulamentul Serviciului de Salubrizare a Municipiului Timișoara, aprobat prin HCLMT nr. 454/2017, nu sunt menționate prevederile art.15, alin.(5), art.14, alin.(4) din HCL nr.29/2019 și nu sunt prevăzute contravenții pentru nerespectarea acestor prevederi.
În concluzie, considerăm necesară și oportună aprobarea modificării  și completării Regulamentului Serviciului de Salubrizare a Municipiului Timişoara.
Având în vedere prevederile legale expuse în prezentul raport, apreciem că proiectul de hotărâre pentru  aprobarea modificării și completării Regulamentului Serviciului de Salubrizare a Municipiului Timişoara, îndeplinește condițiile pentru a fi supus dezbaterii și aprobării plenului consiliului local.

